সপ্তাহ শেষে কালবৈশাখীর পূর্বাভাস, বৃষ্টি থামতেই তাপপ্রবাহের আশঙ্কা

কলকাতা: গত কয়েকদিনের সামান্য বৃষ্টি পরিস্থিতি বিদায় নিয়েছে আগেই। ফলে আলিপুর আবহাওয়া দফতরের পূর্বাভাস (Weather Forecast) মতোই রাজ্যে শুষ্ক গরমে শুরু হয়েছে নতুন করে দুর্ভোগ। আজ মঙ্গলবার থেকেই তাপমাত্রা রীতিমতো বাড়তে চলেছে, ৪ থেকে ৬ ডিগ্রি সেলসিয়াস পর্যন্ত পারদ চড়ার ইঙ্গিত মিলেছে আবহাওয়া দফতর থেকে। আকাশ থাকবে আংশিক মেঘলা, সর্বোচ্চ তাপমাত্রা ঘোরাফেরা করবে ৩৬ ডিগ্রি এবং সর্বনিম্ন ২৭ ডিগ্রির আশেপাশে (Weather Update)।

বিশেষ করে দক্ষিণবঙ্গের গরমের ছবি আরও ভয়াবহ হতে চলেছে। বুধবার থেকে শুক্রবার পর্যন্ত পুরুলিয়া, বাঁকুড়া, বীরভূম, পশ্চিম বর্ধমান এবং ঝাড়গ্রামে বইবে তাপপ্রবাহের ঝাঁঝালো হাওয়া। শনিবার পর্যন্ত থাকবে প্রচণ্ড গরমের দাপট। তবে সপ্তাহান্তে কিছুটা স্বস্তির ইঙ্গিত মিলেছে। কারণ শনিবার ও রবিবার কিছু জেলায় দেখা মিলতে পারে হালকা থেকে মাঝারি বৃষ্টি আর দমকা হাওয়ার। বজ্রবিদ্যুৎ-সহ ঝড়-বৃষ্টির সম্ভাবনা থাকছে দক্ষিণবঙ্গে। অর্থাৎ, সপ্তাহান্তে ফের কালবৈশাখীর চমক দেখা দিতে পারে।

আরও পড়ুন: রাতভর ঘেরাও রইলেন এসএসসির চেয়ারম্যান, চাকরিহারারা রাস্তাতেই

উত্তরবঙ্গে তেমন বড় পরিবর্তন নেই। আগামী চার-পাঁচ দিন আবহাওয়া প্রায় একই রকম থাকার পূর্বাভাস দিয়েছে আলিপুর। আজ দার্জিলিং, কালিম্পং, আলিপুরদুয়ার, কোচবিহার এবং জলপাইগুড়িতে বজ্রবিদ্যুৎ-সহ ৩০-৪০ কিমি বেগে দমকা হাওয়ার সঙ্গে বৃষ্টির পূর্বাভাস দেওয়া হয়েছে। অর্থাৎ, উত্তরের পাহাড়ি শহরগুলিতে গরমের সঙ্গে বজ্রবৃষ্টির যুগলবন্দী চলবে।

কলকাতা এবং আশপাশের তাপমাত্রাও ধীরে ধীরে ঊর্ধ্বমুখী। সোমবার শহরের সর্বোচ্চ তাপমাত্রা ছিল ৩৪.৪ ডিগ্রি সেলসিয়াস, যা স্বাভাবিকের চেয়ে ১.৫ ডিগ্রি কম। সর্বনিম্ন তাপমাত্রা ছিল ২৭.১ ডিগ্রি, যা স্বাভাবিকের চেয়ে 0.9 ডিগ্রি বেশি। বাতাসে সর্বাধিক আর্দ্রতা ছিল ৮৭ শতাংশ এবং সর্বনিম্ন ৩৪ শতাংশ। ফলে গরমের পাশাপাশি ঘামঝরা পরিস্থিতি এখন শহরের নিত্যসঙ্গী।